## Barrachina exigix un pacte nacional de l’aigua que garantisca portar aigua d’on en sobra a on en falta davant de l’abandó del Govern d’Espanya

*** El conseller afirma que amb les retallades del transvasament Tajo-Segura, el Govern d’Espanya “ens està condemnant a ser el desert d’Europa, perquè sense aigua no hi ha agricultura”
* El titular d’Agricultura, Aigua, Ramaderia i Pesca assegura que el Govern Valencià invertix 99 milions en infraestructures hídriques, “enfront de la falta d’inversions del Govern d’Espanya”**

El conseller d’Agricultura, Aigua, Ramaderia i Pesca, Miguel Barrachina, ha exigit “un pacte nacional de l’aigua que garantisca portar aigua d’on en sobra a on en falta davant de l’abandó del Govern d’Espanya”.

El conseller ha reiterat el compromís del Govern Valencià amb un pacte que garantisca l’equilibri hídric: “L’aigua que hi ha a Espanya és de tots els espanyols. No és admissible que es tiren a la mar més de 3.900 hectòmetres cúbics dels pactes amb Portugal a l’any, mentres se’ns neguen els 180 que ens corresponen per llei, per justícia i per solidaritat”.

Barrachina ha fet estes declaracions en la clausura de la junta general de FECOREVA que s’ha celebrat a Orihuela, a on ha denunciat l’“abandó absolut del Govern d’Espanya cap a la Comunitat Valenciana en matèria hídrica” i ha recordat que el Consell de Carlos Mazón destinarà enguany 99 milions d’euros a inversions en infraestructures hídriques, la qual cosa suposa un increment del 60 % respecte a l’any anterior, “per a garantir el futur de l’agricultura valenciana”.

Durant la seua intervenció, el conseller ha reiterat que, “enfront del castic sistemàtic del Govern de Pedro Sánchez, este Consell dona la cara i respon amb inversió, amb justícia i amb compromís cap als nostres agricultors”, i ha assegurat que “les retallades al transvasament Tajo-Segura no tenen justificació tècnica ni legal, només obeïxen a un tacticisme polític i a una visió ideològica que pretén enfrontar territoris i castigar la Comunitat Valenciana”.

Barrachina ha advertit que les retallades del transvasament “són una sentència de mort per a l’agricultura del sud-est espanyol” i ha xifrat en 10 milions els arbres afectats, en 15.000 les ocupacions en risc i en 6.000 milions d’euros les pèrdues econòmiques que podria suposar esta decisió.

“Ens estan espentant a convertir-nos en el desert d’Europa. Tot per no doblegar-nos davant de les seues injustícies, per alçar la veu enfront de decisions que manquen de lògica, equitat i fonament. No permetrem que ens imposen un model que castiga esta terra i pretén colonitzar el nostre futur”.

Barrachina ha recordat que fins i tot el CEDEX, organisme dependent del Ministeri per a la Transició Ecològica i el Repte Demogràfic, reconeix que, amb un volum de 336 hm³, el Tajo té garantides totes les seues demandes, inclosos el cabal ecològic i el proveïment humà.

“L’eliminació del transvasament és una decisió unilateral i arbitrària, és un colp mortal que no té explicació tècnica. Demanem regles iguals per a tots els transvasaments, inclòs el Tajo-Guadiana”, ha subratllat Barrachina.

El conseller ha denunciat que el Ministeri seguix sense respondre a la sol·licitud de reunió per a accedir als informes tècnics que suposadament justifiquen estes restriccions.

En este sentit, ha afirmat que “el transvasament Tajo-Segura és inamovible i el defendrem amb fermesa, fins a les últimes conseqüències, perquè està en joc el futur de la nostra terra”.

Barrachina també ha criticat que s’intente substituir el transvasament amb aigua dessalada “a un cost insostenible”, ja que l’aigua del transvasament costa 0,20 €/m³, mentres que l’aigua dessalada subvencionada costa 0,37 €/m³, i el preu real supera els 1,05 €/m³. “El Govern vol comprar la nostra submissió amb subvencions, però l’aigua no es compra, es garantix, es respecta i es compartix”.

“El Govern de Pedro Sánchez aposta per la prohibició i la subvenció. El Consell de Carlos Mazón aposta per la solidaritat, la inversió i el futur de la nostra agricultura, perquè esta terra no pot renunciar al que li pertany”, ha conclòs el conseller.

Fecha: 02/07/2025